BJP नेता के हत्यारे 4 दिन बाद भी फरार, बहन बोली- धमकी मिली...गवाही दी तो जिंदा गाड़ देंगे
BJP leader's killers absconding even after 4 days, sister said- Threatened, will bury her in the ground if she testifiesनीचे लगी फोटो शालिनी की है। गोद में 2 साल का बच्चा है। 20 साल पहले मां को खो चुकी शालिनी के पिता की 4 दिन पहले लाठियों से पीट-पीटकर हत्या कर दी गई। जब तक वह ससुराल से अस्पताल पहुंचती, पिता दम तोड़ चुके
17 साल पुराना एक मुकदमा...कोर्ट में 20 से ज्यादा बार पेशी। वकीलों की फीस भरी और पुलिस से अनगिनत बार मदद की गुहार लगाई। तमाम कोशिशों के बाद आशा को बदले में 2 भाइयों की मौत, पुलिस की अनदेखी और असहनीय दुख मिला। 2006 में आशा के बड़े भाई सहदेव सिंह की गोली मारकर हत्या कर दी गई। जब उसने और छोटे भाई दिनेश ने कानूनी लड़ाई लड़ी तो दबंगों ने 18 जुलाई को दिनेश की भी लाठियों से पीट-पीटकर हत्या कर दी।
आशा की हिम्मत टूट चुकी है। उन्होंने आंखों के सामने 2 सगे भाइयों की अर्थी उठती देखी। बच्चों को बिलखते और परिवार को टूटते हुए देखा। ये सब देखकर उन्हें पुलिस से चिढ़न होने लगी है। आशा कहती हैं, 'भाई की हत्या हुए 100 घंटे से ज्यादा का वक्त बीत चुका है। इतने समय में तो बड़े-बड़े माफिया भी पकड़ लिए जाते हैं, लेकिन पुलिस हाथ पर हाथ धरे बैठी है। अगर हमें पहले से सुरक्षा दी जाती, तो आज मेरे दोनों भाई जिंदा होते।'
दिनेश की हत्या के बाद आशा अपनी भांजी शालिनी को लेकर संग्रामपुर थाने पहुंची। गांव के 4 रसूखदार लोग (ग्राम प्रधान संजय कुमार सिंह उर्फ मुन्ना, दीपक सिंह, पंचम सिंह और रवि शंकर पांडेय) के खिलाफ FIR दर्ज करवाई। भाजपा के बूथ अध्यक्ष रहे दिनेश की हत्या का मुकदमा लिखे गए 4 दिन बीत चुके हैं, लेकिन आरोपी अभी तक पुलिस की गिरफ्त से बाहर हैं।
अमेठी की इस बर्बर घटना के बारे में जानने के लिए दैनिक भास्कर की टीम पीड़ित परिवार से मिली। पुलिस की अब तक की कार्रवाई को देखा। जिन पर हमले का शक है, उनके अरोपियों के भी घर गई। गांव के लोगों से भी बात की। आइए सब कुछ जानते हैं…
सबसे पहले बात 17 साल पुराने मुकदमे की, जो दिनेश की हत्या की वजह बना 
साल था 2006...धौरहरा गांव के सहदेव सिंह का पड़ोसी संजय सिंह से विवाद चल रहा था। दरअसल, सहदेव सिंह दिव्यांग थे। उनके पास गांव में राशन बांटने का कोटा था, ये बात दबंग संजय को पसंद नहीं थी। विवाद बढ़ा तो एकदिन ताव में आकर संजय ने सहदेव की गोली मारकर हत्या कर दी। जिस वक्त सहदेव को गोली मारी गई, उस दौरान वहां पर उनका छोटा भाई दिनेश सिंह मौजूद था। लेकिन आरोपी जल्दबाजी में उसे देख नहीं पाए। बाद में दिनेश के ही बयान पर संजय सिंह के खिलाफ मुकदमा दर्ज किया गया।
17 साल से दिनेश सिंह बड़े भाई सहदेव को न्याय दिलाने के लिए मुकदमा लड़ रहे थे। अगस्त में इस मामले में आखिरी सुनवाई थी। लेकिन इससे पहले एकमात्र आई-विटनेस दिनेश की भी हत्या करवा दी गई। दिनेश की मौत के बाद अब पीड़ित परिवार ने संजय सिंह समेत 4 लोगों के खिलाफ FIR दर्ज करवाई है। (सहदेव हत्याकांड के बारे में हमें मृतक दिनेश के रिश्तेदार भूपेंद्र सिंह ने जानकारी दी।)
5 लोगों ने दिनेश की बाइक रुकवाई, लाठी मारकर सिर फोड़ दिया
18 जुलाई 2023…अमेठी का संग्रामपुर थाना क्षेत्र का धौरहरा गांव। दोपहर के करीब 12 बज रहे थे। दो कमरों के कच्चे घर में दिनेश बारिश रुकने का इंतजार कर रहे थे। स्कूल से जुड़े एक जरूरी काम को लेकर उन्हें बाहर जाना था। बारिश रुकी...तो दिनेश बाइक लेकर शहर की तरफ चल दिए।
वह घर से कुछ ही दूर पहुंचे थे कि पास के बाजार में उनकी बाइक के सामने अचानक 5 लोग आए और गाड़ी रोक दी। सभी के चेहरे गमछे से ढके हुए थे। हाथ में लोहे की रॉड और लाठियां थीं। दिनेश कुछ बोलते...इससे पहले हमलावरों ने उन पर लाठियां बरसानी शुरू कर दीं।
दिनेश ने बचकर भागने की कोशिश की, लेकिन उन्हें धक्का देकर कीचड़ में गिरा दिया। इसके बाद बीच सड़क पर घसीटकर लाए। जितना मार सकते थे उतना मारा। दिनेश जोर-जोर से चिल्ला रहे थे लेकिन उनकी आवाज किसी के पास नहीं पहुंच रही थी। हमलावरों ने सिर पर एक के बाद एक करीब 4 वार किए। दिनेश बेहोश हो गए। हमलावरों को लगा कि मार दिया है। हमलावर वहां से भागे, तो आस-पास के लोग मौके पर पहुंचे। एक व्यक्ति ने दिनेश के सीने पर हाथ रखा, तो पता चला कि सांस चल रही थी।
न्याय सिंह कहते हैं, "जब मैं वहां पहुंचा तो दिनेश जीजा सड़क पर पड़े हुए थे। पूरा शरीर खून से लथपथ था। जीभ बाहर निकली हुई थी, सांसें चल रही थीं। लोगों ने उनके चेहरे पर पानी फेंका, लेकिन वह नहीं उठे। इसके बाद मैंने लोगों की मदद से किसी तरह उन्हें संग्रामपुर स्वास्थ्य केंद्र पहुंचाया। वहां डॉक्टरों ने पट्टी करवाकर उन्हें गौरीगंज जिला अस्पताल रेफर कर दिया। इलाज के बाद जीजा को थोड़ा होश आया, तो वह गांव के मुन्ना सिंह और कुछ लोगों का नाम ले रहे थे, लेकिन उनकी हालत इतनी खराब हो चुकी थी कि कुछ ही देर में उनकी मौत हो गई।"
'जिन्होंने बड़े पापा को गोली मारी, वही मेरे पापा के हत्यारे' 
मृतक दिनेश सिंह ने अपनी एकलौती बेटी शालिनी की शादी 2020 में की थी। उसका ससुराल मऊ जिले में है। पिता की मौत की खबर पाते ही वह गांव पहुंची। उसने हमलावरों के खिलाफ संग्रामपुर थाने में तहरीर दी है। शालिनी कहती हैं, 'पापा भाजपा के बूथ अध्यक्ष थे। गांववाले उनके पास आए दिन सोर्स-सिफारिश लेकर आते रहते थे। जिस दिन उनकी हत्या हुई, उस दिन भी वह किसी के बच्चों के एडमिशन के लिए शहर गए थे। लोग उन्हें बहुत मानते थे, क्योंकि उनके कहने पर सरकारी काम आसानी से हो जाते थे। लेकिन मुन्ना सिंह और उसके लोग इसी बात से चिढ़ते थे।'
शालिनी के मुताबिक, अगस्त में सहदेव सिंह की हत्या वाले केस में उसके पिता दिनेश को आखिरी बार गवाही देने जाना था, इसके बाद दोषियों को सजा मिलनी तय थी। लेकिन उससे पहले मुन्ना सिंह ने अपने लोगों के साथ मिलकर दिनेश सिंह की हत्या करवा दी।
पिता की निर्मम हत्या के बाद 26 साल की शालिनी ससुराल से मायके तो आ गई हैं, लेकिन उन्हें डर है कि आरोपी पार्टी वाले उनकी भी जान ले सकते हैं। पुलिस भी उनकी तहरीर पर आरोपियों की छानबीन में जुटी हुई है, इसलिए खतरा अभी टला नहीं है। फिलहाल, शालिनी के घर के सामने पुलिस फोर्स तैनात की गई है।
दिनेश ने बहन को किया आखिरी कॉल, कहा- मौत सिर पर है... 
17 साल पहले हुई सहदेव सिंह की हत्या का मुकदमा दिनेश सिंह लड़ रहे थे। उनकी गवाही इस मामले के लिए अहम साबित होती, इससे पहले दिनेश की भी हत्या कर दी गई। जो घटना हुई... उसका अंदेशा दिनेश को पहले से ही था। वह अक्सर बहन आशा को फोन पर कहता था कि उसे जान से मारने की धमकियां मिल रही हैं। मौत उसके सिर पर है।
आशा ने बताया, 'हत्या से एक दिन पहले भइया (दिनेश) ने मुझे फोन किया था। वह घबराए हुए थे। कह रहे थे कि अरोपी पक्ष उन्हें केस वापस लेने के लिए धमका रहा है। उन्हें पैसे का लालच देकर गवाही न देने के लिए बोला जा रहा था।' इतना कहते हुए आशा रोने लगती हैं। थोड़ी देर बाद चुप होकर फिर कहती हैं- 'जब से सहदेव भइया की हत्या का केस चला, हमें जान से मारने की लगातार धमकियां मिल रही थीं। हमने इसकी शिकायत संग्रामपुर थाने में की थी, लेकिन कुछ नहीं हुआ। आप बताइए...जब पुलिस भी दबंगों से मिली हुई हो, तब भला गरीबों की कौन सुनेगा।'
परिवार के समर्थन में आई भाजपा...
अमेठी भाजपा जिलाध्यक्ष दुर्गेश त्रिपाठी ने दिनेश सिंह के ‌BJP नेता होने की पुष्टि की है। दुर्गेश कहते हैं, 'धौरहरा गांव के दिनेश सिंह भाजपा के सक्रिय कार्यकर्ता होने के साथ बूथ नंबर 206 के अध्यक्ष भी थे। उन पर ऐसा जानलेवा हमला होगा, ये किसी ने सोचा नहीं था। पार्टी मृतक परिवार के साथ खड़ी है। कानूनी से आर्थिक सहायता, जो भी संभव होगा हम दिनेश के घरवालों की मदद करेंगे।'
पीड़ित परिवार की आर्थिक हालत को देखते हुए SDM प्रीति तिवारी ने दिनेश के परिवार को पात्रता के आधार पर हर संभव आर्थिक सहायता देने का आश्वासन दिया है। साथ ही खंड विकास अधिकारी से मृतक के परिजनों को आवास उपलब्ध कराए जाने को लेकर निर्देश दिए हैं।
मृतक दिनेश के परिवार से बात करने के बाद हम आरोपियों के घर पहुंचे, तो उन सबके घरों पर ताला लगा हुआ था। गांव वालों ने बताया कि उनका परिवार घटना के बाद से ही फरार है। 18 जुलाई के बाद से परिवार का कोई भी सदस्य घर लौटकर नहीं आया।
4 दिन बाद भी आरोपियों को पकड़ नहीं पाई पुलिस 
जिस जगह दिनेश सिंह पर हमला हुआ, पुलिस वहां 10 मिनट के अंदर पहुंची। पूरा मामला समझा और तुरंत घायल दिनेश को अस्पताल भिजवाया गया, लेकिन इलाज के दौरान उसकी मौत हो गई। फिलहाल, अमेठी पुलिस ने सुरक्षा को देखते पूरे धौरहरा गांव में PAC तैनात की है। 15 पुलिसवाले गांव में चक्कर लगा रहे हैं। फोर्स, पीड़ित परिवार के साथ-साथ आरोपियों के घरों की निगरानी कर रही है। जो लोग दिनेश के परिवार से मिलने आ रहे हैं, उनकी बकायदा चेकिंग और नाम-पता, फोन नंबर लिखवाया जा रहा है।
दिनेश के घर के बाहर मिले संग्रामपुर थाने के उपनिरीक्षक देवी दयाल ने बताया, 'पीड़ित परिवार ने जिन 4 लोगों पर हत्या का आरोप लगाया है उनमें से 3 धौरहरा गांव के हैं। जबकि रवि शंकर पांडेय दूसरे गांव का रहने वाला है। इनकी गिरफ्तारी के लिए संग्रामपुर थाना क्षेत्र में अलग-अलग जगहों पर दबिश दी जा रही है। फिलहाल, सभी अरोपी फरार हैं।'
आरोपी मुन्ना सिंह की क्रिमिनल हिस्ट्री...
पुलिस के मुताबिक, बूथ अध्यक्ष दिनेश सिंह की हत्या के आरोप में नामजद संजय सिंह का आपराधिक बैकग्राउंड रहा है। संजय उर्फ मुन्ना के खिलाफ संग्रामपुर, प्रयागराज सहित कई थानों में 15 से अधिक मुकदमें दर्ज हैं।
इस पूरे मामले में हमने गांव के लोगों से बातचीत की। कुछ गांववाले कैमरे पर बोलने को राजी नहीं थे। लोगों का कहना है कि अगर आरोपियों को जल्द नहीं पकड़ा गया तो, गांव में दहशत बनी रहेगी। इस घटना से बाद से मुन्ना सिंह का परिवार फरार है, लेकिन उसके करीबी अभी भी यहीं पर हैं। यहां कौन आ रहा है। कौन उनके खिलाफ बोल रहा है। सारी जानकारी आरोपियों तक पहुंच रही है। हमें रहना तो इसी गांव में है। इसलिए बहुत ज्यादा नहीं कह सकते।
दिनेश के अंतिम संस्कार में शामिल होने आए एक बुजुर्ग ने बताया मुन्ना सिंह दबंग नेचर का आदमी है। 2 जनपदों में हिस्ट्रीशीटर रहा है। आज तक उसके खिलाफ कोई बोल नहीं पाया, लेकिन इस केस के बाद से उसका पूरा घर बंद पड़ा है। वह खुद अपने परिवार के साथ यहां से भाग गया है। उसका फरार होना यह बताता है कि कहीं-न-कहीं गलती उसकी ही है।
मुख्य आरोपी ने वीडियो वायरल कर मांगी मदद
दिनेश सिंह की हत्या के मामले में मुख्य अभियुक्त धौरहरा गांव के ग्राम प्रधान संजय सिंह उर्फ मुन्ना ने सोशल मीडिया पर वीडियो जारी कर खुद को निर्दोष बताया है। संजय ने PM मोदी, CM योगी और अमेठी सांसद स्मृति ईरानी से न्याय की गुहार लगाई है। वायरल वीडियो में आरोपी संजय दिनेश के परिवार उसे फंसाने का आरोप लगाया है।
वीडियो में संजय ने कहा, 'विपक्षियों ने मुझे फंसाने के लिए साजिश रची है और जबरन मेरे ऊपर मुकदमा दर्ज कराया है। जबकि सच ये है कि मैं घटना वाले दिन लखनऊ ने एक निजी अस्पताल में अपने भाई के इलाज करवा रहा था। मेरे पास इसके पूरे सबूत भी मौजूद हैं।'
फिलहाल... 
ये तो थी अमेठी में हुई भाजपा बूथ अध्यक्ष की हत्या की पूरी कहानी। ऐसी ही और खबरें आप नीचे दिए लिंक्स पर जाकर पढ़ सकते हैं...
"दोपहर के 1 बजे रहे थे। रुक-रुककर बारिश हो रही थी। सुबह-सुबह घर में लड़कर पति और देवर थाने चले गए, लेकिन दोपहर तक नहीं लौटे। उनकी चिंता में दिल बैठा जा रहा था। इंतजार करते-करते आधा दिन बीत गया तो मैं अपनी देवरानी और पड़ोस की 3 महिलाओं को लेकर थाने पहुंची। वहां देखा कि बड़े दरोगा उनको और देवर जी को कुर्सी के पास बिठाए हुए थे। दोनों डरे हुए थे, मानो उन्हें मारा गया हो।" पढ़ें पूरी कहानी...
कौशांबी का पिपरी थाना। एक महिला सिपाही ने पिता से कहा- अपनी बेटी को घर ले जाओगे? पिता ने भरे मन से जवाब दिया- इसने अपनी ही मां को मार दिया, इसे ले जाकर क्या करूंगा? बेटी ने पिता को देखा। पिता ने बेटी को देखा। यह शायद आखिरी मुलाकात हो। पढ़ें पूरी कहानी...